賽高卡車遊戲

係競速電子遊戲嘅一種，最定義性嘅特徵係唔會好似一般嘅賽車遊戲噉嘗試模擬真實嘅賽車－喺駕駛機制上簡化咗，唔用真實嘅物理，而且通常仲會俾玩家用道具一路揸車一路打交。

雖然賽高卡車遊戲完全唔似真實嘅賽車，但就令成千上萬嘅玩家都玩得好過癮。因為噉，呢隻遊戲類型喺電子遊戲產業裏面有返咁上下影響力，例如《孖寶賽車 8》係任天堂 Switch 上最好賣嘅遊戲之一，直至 2022 年 3 月 31 號為止賣咗超過 4,500 萬份咁多。

定位

定義上，賽高卡車遊戲係指唔追求真實嘅競速遊戲：競速遊戲係一種電子遊戲類型，指要玩家鬥快嘅遊戲；喺一隻典型嘅競速遊戲裏面－
遊戲有個虛擬世界，個世界嘅物體會跟從某啲物理法則郁動；
玩家會控制玩家角色揸住架虛擬嘅交通工具；
參與比賽嘅個體要鬥快－最簡單嘅係有起點同終點，啲參賽要有咁快得咁快由起點郁到去終點；比較常見嘅做法係一場比賽有條賽道，每位參賽者要有咁快得咁完成若干個圈－喺編程上，條賽道通常沿路會有一個個隱形嘅檢查點，每個檢查點都對應住條賽道嘅其中一段仔，一位玩家一定要順次序過嗮每個檢查點，先算係完成咗個圈。
競速遊戲可以追求真實，用盡可能似現實物理嘅遊戲物理，而且要求啲比賽似現實世界嘅賽車，例子有《跑車浪漫旅系列》。不過另一方面，又有唔少競速遊戲想離地啲，會唔用真實嘅物理以及俾玩家一路賽車一路用遊戲道具打交，形成咗賽高卡車遊戲呢隻遊戲類型，而《孖寶賽車系列》等嘅作品亦表明，唔真實嘅競速遊戲都可以令玩家玩得好過癮，喺銷售量等嘅表現指標上一啲都唔輸蝕。

作品

《孖寶賽車系列》：《孖寶賽車》可以話係賽高卡車遊戲嘅代表，俾玩家控制住馬利奧同碧姬公主等《馬利奧系列》入面嘅角色賽車，玩家揀好咗想用嘅角色同高卡車，就可以揀喺邊條賽道賽車，啲賽道嘅設計完全唔真實－可以俾玩家揸住高卡車上天落地同潛入水底呀噉，而且賽道上面仲佈滿咗道具，道具有好多用途，包括係攻擊對手或者直接提升玩家自身嘅速度。

高卡車
聚會遊戲
關卡設計

攷

拎

Mascot Racer. TV Tropes.
A Rational Approach To Racing Game Track Design. Gamasutra.

電子遊戲類型